**Om dansk national identitet over tid**

**Kilde 1**

**Saxo Grammaticus: Om Kong Svend (nedskrevet i begyndelsen af 1200-tallet).**

I nedenstående uddrag beskrives kong Svend, der i perioden 1146-1157 lå i borgerkrig med to andre konger, Knud og Valdemar, om hvem der skulle herske over Danmark. Striden endte med Valdemars sejr.

Teksten er fra Saxo Grammaticus’ Gesta Danorum, en danmarkskrønike skrevet i begyndelsen af 1200-tallet, der var henvendt til eliter i og udenfor Danmark. Gesta Danorum havde bl.a. til formål at stille kong Valdemar i et godt lys.

Da Svend nu ikke længer troede, at han havde nødig at frygte for Krig, forfaldt han til Hovmod,

og da de fra Fædrene nedarvede Sæder og Skikke ikke syntes ham fine nok, indførte han,

som om de var grove og plumpe, i deres Sted dem, der var i Brug hos Naboerne, kastede

Vrag paa, hvad der var dansk, og efterlignede, hvad der var tysk. Han klædte sig paa Tysk, og

for at ingen skulde misunde ham det, fik han sine Hirdmænd til at gjøre ligesaa, saa Kongens

Gaard nu var fuld af pyntelige Junkere i Steden for som før af Folk, der førte sig paa Bondevis.

Ja endogsaa for Maaltidernes Vedkommende forjog han den gamle Simpelhed, indførte

udenlandske Lækerier og finere Bordskik, saa det var ikke blot i Henseende til Klædedragten,

men ogsaa til Mad og Drikke, han indførte fine Moder.

**Kilde 2**

**F. C. C. Birch: *Naturen, Mennesket og Borgeren. Læsebog til Almueskolen,* 1837. Uddrag.**

Teksten er fra indledningen til 9. kapitel i Birchs læsebog. Kapitlet omhandler ”fædrelandet”.

Den blev brugt som læsebog i almueskolerne (landsbyskoler) rundt om i riget. Antallet af skoler på landet var vokset væsentligt siden indførelsen af Almueskoleloven af 1814.

Intet land fortjener i så mange henseender vor opmærksomhed som det land, hvori vi er født og hvori vi lever; hvor vore forfædre har levet og hvor der endnu findes så mange erindringer om deres bedrifter. Vi kalder dette *vort fædreland* og forstår herved alle de lande og provinser, som med os har fælles konge, fælles regering og fælles borgerlige love.

Naturen selv har nedlagt i vort hjerte kærlighed til dette land. Men skal denne kærlighed være mere end en blot vedhængen eller blind hengivenhed til den plet, hvor vi fødtes; skal den udstrække sig til det hele borgersamfund; skal den ytre sig i velvilje imod det og i virksom iver for dets bedste – da må vi *kende* vort fædreland; vi må vide, at det fortjener vor kærlighed; vi må være opmærksomme på fædrenelandets fortrin og have erholdt tilstrækkelig kundskab om de fordele, vi og vore landsmænd nyder, som medlemmer af dette borgersamfund.

*Danmark* er vores elskede fædreland; for det *danske* borgersamfund skal vi leve og virke. Derfor vil vi gerne læse om dette land og derved få kundskab om dets beliggenhed og størrelse, dets forskellige dele, provinser og steder, om dets naturlige fordele og frembringelser, om dets tildragelser i ældre og nyere tider, om dets konger og hæderlige mænd, om dets mange indretninger og gavnlige foranstaltninger, sigtende til at fremme borgernes lykke og tilfredshed.

Ved denne kundskab skal vækkes og befæstes *den sande fædrelandskærlighed,* som fylder hjertet med glæde over, at vi er borgere i dette land, medlemmer af dette samfund; som gør os villige til at våge og arbejde for landets held, villige til at tilsidesætte egne fordele for det almindelige, og at opofre liv og gods, hvis det er fornødent. I disse øjemed vil vi derfor søge kundskab om *fædrelandets geografi,* hvorved vi tillige bliver bekendt med dets naturlige fordele og andre beskaffenheder; samt om *fædrelandets historie.*